Instagram’da 16 ming kishi brokkoli-daraxt taqdirini kuzatmoqda

Shvetsiyalik fotosuratchi Patrik Svedberg ikki yildan beri ishga boradigan yo‘lida joylashgan Vettern ko‘li yoqasidagi daraxtni suratga olib keladi. Segodnya.ua’ning xabar berishicha, Patrik daraxt ishtirokidagi suratlari internetdagi odamlarga yoqa boshlaganidan so‘ng, u o‘simlik uchun Instagram’da alohida sahifa ochgan.

Patrikning do‘stlaridan biri qayd etishicha, daraxt brokkoliga o‘xshaydi. Shundan beri brokkoli-daraxt shu qadar mashhur bo‘lib ketdiki, hozirgi vaqtda uning Instagram’dagi sahifasiga 16 ming kishi obuna bo‘lgan. Suratlar muallifining ta’kidlashicha, barcha fotosuratlar markazida har safar daraxt tursa-da, ularning har biri o‘zicha alohida olam.
“Ba’zan bu suratlarda go‘zal osmonni ko‘rasiz. Ba’zan uning atrofida 90 yoshli juftlik, ba’zan esa qush va yulduzlar sayr qiladi. Bir safar brokolli-daraxt ustidagi qutb yog‘dusini suratga olgandim, biroq hech qachon ko‘rinmaydigan narsalar ham bor. Daraxt va ko‘l shunday joylashganki, siz hech qachon daraxt ortidagi quyosh botishini tomosha qila olmaysiz”, - deydi Patrik Svedberg.